РЕГЛАМЕНТ (ЕС) 2022/1370 НА КОМИСИЯТА

от 5 август 2022 година

за изменение на Регламент (ЕО) № 1881/2006 по отношение на максимално допустимите количества на охратоксин А в някои храни

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕИО) № 315/93 на Съвета от 8 февруари 1993 г. за установяване на общностни процедури относно замърсителите в храните (1), и по-специално член 2, параграф 3 от него,

като има предвид, че:

(1) В Регламент (ЕО) № 1881/2006 на Комисията (2) се определят максимално допустимите количества на някои замърсители, включително охратоксин А, в храните.

(2) Охратоксин А е микотоксин, естествено произвеждан от гъби от родовете Aspergillus и Penicillium и се открива като замърсител в множество храни, като зърнени култури и зърнени продукти, кафе на зърна, сушени плодове, вино и гроздов сок, подправки и сладник. Охратоксин А се образува по време на сушенето на слънце и съхранението на културите. Образуването му може да бъде предотвратено чрез прилагането на добри практики на сушене и съхранение.

(3) През 2020 г. Европейският орган за безопасност на храните („Органът“) прие актуализация на научното становище относно наличието на охратоксин А в храните (3). Органът счете, че не е целесъобразно да се установява ориентировъчна по отношение на здравето стойност за охратоксин А и че допустимата дневна доза от 120 ng/kg телесно тегло, установена от Органа през 2006 г., вече не е валидна. Освен това той заключи, че изчислените граници на експозиция за канцерогенното въздействие на охратоксин А пораждат опасения за здравето на определени групи потребители.

(4) За някои храни максимално допустимите количества на охратоксин А вече са установени с Регламент (ЕО) № 1881/2006. Като се има предвид, че охратоксин А е открит в храни, за които все още не е установено максимално допустимо количество и които допринасят за експозицията на човека на охратоксин А, е целесъобразно да се определи максимално допустимо количество и за тези храни, като например сушени плодове, различни от сушени плодове от грозде, някои продукти от сладник, сушени билки, определени съставки за билкови настойки, някои маслодайни семена, шам фъстък и какао на прах. Макар да е нужно взаимовръзката между съдържанието на охратоксин А в малц и в безалкохолни малцови напитки, както и в сушени фурми и в сироп от фурми, да бъде допълнително изяснена, е целесъобразно също така да се определи максимално допустимо количество за безалкохолни малцови напитки и за сироп от фурми. Като се вземат предвид и наличните данни за наличието на охратоксин А, е целесъобразно да се намалят съществуващите максимално допустими количества на охратоксин А в някои храни, като например печива, сушено грозде, печено кафе и разтворимо кафе. Освен това обхватът на действащите разпоредби относно наличието на охратоксин А в някои подправки беше разширен, така че да включва всички подправки. За сирената и шунката е целесъобразно да бъде извършен допълнителен мониторинг на наличието на охратоксин А, преди да бъдат определени максимално допустими количества.

(5) Поради това Регламент (ЕО) № 1881/2006 следва да бъде съответно изменен.

(6) За да се даде възможност на икономическите оператори да се подготвят за новите правила, въведени с настоящия регламент, е целесъобразно да се предвиди разумен срок до началото на прилагането на новите максимално допустими количества. Целесъобразно е също така да се предвиди преходен период за храните, законно пуснати на пазара преди датата на прилагане на настоящия регламент.

(7) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложението към Регламент (ЕО) № 1881/2006 се изменя в съответствие с приложението към настоящия регламент.

Член 2 Посочените в приложението храни, законно пуснати на пазара преди 1 януари 2023 г., могат да останат на пазара до изтичане на техния срок на минимална трайност или срок на годност.

Член 3 Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от 1 януари 2023 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 5 август 2022 година. За Комисията Председател Ursula VON DER LEYEN

(1) ОB L 37, 13.2.1993 г., стр. 1.

(2) Регламент (ЕО) № 1881/2006 на Комисията от 19 декември 2006 г. за определяне на максимално допустимите количества на някои замърсители в храните (ОВ L 364, 20.12.2006 г., стр. 5).

(3) Scientific Opinion on the risk assessment of ochratoxin A in food (Научно становище относно оценката на риска от наличието на охратоксин А в храните). EFSA Journal (Бюлетин на ЕОБХ) 2020; 18(5):6113, стр. 150 https://doi.org/10.2903/j.efsa.2020,6113.